題王復初所藏子昂臨禊帖
作者：陸文圭
朝代：宋

paragraphs: 昭陵玉函出人間，開平經今四百年。
永和遠距貞觀先，俯仰陳跡俱可憐。
古人學書如學仙，筆鋒誰入玄之玄。
水晶宮裏佳公子，風流翰墨皆天然。
我評逸少非真逸，史載深謀并絕識。
獨留繭紙博千金，似是藝成能掩德。
名士由來贋逼真，書空咄咄彼何人。
遺才流落稽山下，修竹娟娟萬古春。